Un anunț publicat recent pe SEAP atrage atenția în mod special. Administrația Cimitirelor a lansat oferta de achiziție a unei mașini mici de topit zăpada și a apărut chiar și un ofertant. SC Merkaexim SRL este singura firmă care s-a înscris până pe 29 noiembrie, data-limită pentru ofertare. Administrația Cimitirelor nu este singura instituție a Primăriei Capitalei care cumpără topitoare de zăpadă. „Primăria a împărțit achiziția pe diverse structuri administrative. De exemplu, Administrația Cimitirelor cumpără una, Administrația Străzilor – două, până și ARCUB (Centrul Cultural al Municipiului București) cumpără una, dar și Poliția Locală. Așa s-a scăpat de procedura de licitație. Pe SEAP, oferta Administrației Cimitirelor arată că livrarea se va face între 35 și 70 de zile de la data adjudecării. Adică la sfârșitul lunii decembrie se va declara câștigătorul, la care se adaugă 70 de zile, dată până la care trebuie făcută livrarea, adică în martie. La 27.000 euro este estimată valoarea unei mașini mici de topit zăpada“, a declarat, pentru Cotidianul, consilierul general PNL Cătălin Deaconescu.

Potrivit informațiilor de pe site-ul Ministerului Finanțelor, SC Merkaexim SRL avea datorii la sfârșitul anului trecut de peste 131.000 lei, un singur salariat, iar obiectul de activitate este comerțul cu ridicata al produselor farmaceutice. Ciudat este și faptul că pe SEAP apare cu o altă adresă decât cea cu care s-a înregistrat la Ministerul Finanțelor. Pe eMag, firma vinde scule electrice și unelte, dar și produse de bricolaj și petshop. Deși firma a fost înființată în 2007, până în 2015 nu a avut nicio activitate de comerț. În 2015 însă a avut doar două contracte în valoare de 226.361 lei.

O altă problemă nesoluționată de municipalitate este cea a locului în care va fi aruncată zăpada topită. „Zăpada nu poate fi aruncată la canal, că nu e voie, nu poate fi aruncată apa nici în Dâmbovița. Probabil că vor face bălți pe stradă sau o vor lăsa pe un spațiu verde și se va dezgheța când vine căldura. Nu s-a stabilit nimic precis la Primăria Capitalei“, a precizat consilierul Cătălin Deaconescu.